

**Deň narcisov nemôže mať pauzu**

**Aj rok 2021 žiaľ pokračuje v znamení koronavírusu, svet sa však nezastavil a pozornosť je nutné venovať i ostatným oblastiam zdravotníctva. Onkologické ochorenie je jedným z tých, ktoré je v spoločnosti dlhodobo, intenzívne a nevyberá si prestávku. Preto Liga proti rakovine, ktorá pôsobí na Slovensku vyše 30 rokov, upriamuje pozornosť na fakt, že verejno – prospešná zbierka Deň narcisov nemôže mať pauzu. Napriek mnohým uvoľneniam opatrení proti šíreniu covidu sa 25. ročník musí zaobísť bez tradičných dobrovoľníkov v uliciach.**

*„Narcis, ktorý je symbolom spolupatričnosti, pomoci a nádeje pre ľudí trpiacich rakovinou, chceme a potrebujeme odovzdať ľuďom. Vieme, že je mnoho takých, ktorí vnímajú zmysel a užitočnosť projektov realizovaných Ligou proti rakovine a radi na ne prispejú. Opäť sme museli pristúpiť k zodpovednému riešeniu na ochranu verejného zdravia pred koronavírusom. Posledný ročník poznačil výrazný, až 75%-ný pokles výnosu zbierky, čo v nevyspytateľnom a neistom čase pandémie bolo pochopiteľné. Život však ide ďalej, žiaľ, rakovina nemá pauzu, preto pauzu nemôže mať ani naša pomoc a my veríme, že ani pomoc ľudí vo forme finančného príspevku pauzu mať nebude.“* približuje Ing. Eva Kováčová, výkonná riaditeľka Ligy proti rakovine.

**Ako môžete tento rok prispieť?**

**NARCIS MÔŽETE ZÍSKAŤ**

**Od 10.6. do 12.6. :** exkluzívne v obchodoch **Tesco - prispením do pokladničky alebo prispením cez kupóny priamo pri pokladni**

**Od 7.6. : 300 000 náhodne vybraných domácností na Slovensku si nájde obálku s narcisom a informáciami o možnostiach prispenia**

**ONLINE A SMS ZBIERKA**

**Od 7.6. do 20. 6. 2021 možnosť prispenia** prostredníctvom:

**• SMS na 848 (hodnota SMS je 3 €)**

**• účtu zbierky SK09 0900 0000 0054 5454 5454**

**• QR kódu**

****

**- virtuálny narcis môžete získať v online zbierke na** [**www.dennarcisov.sk**](http://www.dennarcisov.sk)

**OSTATNÉ FORMY PRISPENIA**

* prispieť môžete v sieti bankomatov a vkladomatov Slovenskej sporiteľne cez tlačítko Deň narcisov
* virtuálny narcis môžete získať na [www.zlavadna.sk](http://www.zlavadna.sk), [www.pilulka.sk](about:blank)
* prispieť môžete kúpou limitovanej edície ponožiek Fusakle a limitovanej edície zubných kefiek CURAPROX

Viac informácii o zbierke: [www.dennarcisov.sk](http://www.dennarcisov.sk)

**Ako pomáhala LPR od poslednej zbierky Deň narcisov?**

Nepretržite, aj počas pandémie, aj vďaka Dňu narcisov, Liga proti rakovine zabezpečovala ľuďom s rakovinou a ich blízkym BEZPLATNÉ projekty:

**• Onkoporadňa**

3 126 emailových otázok a 3 069 hodín odborných konzultácií cez telefón

Poradenstvo poskytovalo: 17 lekárov, 5 sociálnoprávnych odborníkov, 2 výživoví poradcovia a 6 onkopsychológov – 7 dní v týždni včítane sviatkov

**• Finančný príspevok v hmotnej núdzi**

**126** vybavených žiadostí o peňažnú pomoc

**• Sieť onkopsychológov**

**2 353 hodín** psychologickej pomoci v 18 mestách Slovenska

poskytovaných našimi 20 onkopsychológmi

**• Náhradný domov**

**1 128 osobonocí** v Náhradnom domove pre rodičov hospitalizovaných detských onkologických pacientov

**• Rodinné a Relaxačné týždňovky**

81 pacientov s rakovinou na Relaxačnej týždňovke

26 rodín, kde jeden z rodičov je onkologický pacient, na Rodinnej týždňovke s poskytnutou odbornou starostlivosťou

**• „Vystrihaj sa Slovensko!“**

56 parochní poskytnutých onkologickým pacientkam

**(uvedené údaje sú za obdobie august 2020 až marec 2021 – projekty spolufinancované zo Dňa narcisov 2020)**

Všetky celoročne poskytované programy Ligy proti rakovine nájdete na [www.lpr.sk](http://www.lpr.sk).

**Ako bude použitý výnos zo Dňa narcisov?**

Finančné prostriedky vyzbierané počas Dňa narcisov použije LPR na pokračovanie v realizácii overených a užitočných projektov, ktoré sú určené na priamu pomoc onkologickým pacientom a ich rodinám. K ním patria: **bezplatná Onkoporadňa (0800 11 88 11), Sieť onkopsychológov** – bezplatné individuálne i skupinové poradenstvo, **Rodinná týždňovka, Relaxačné pobyty** pre pacientov, **Ubytovacie zariadenia pre rodičov hospitalizovaných detí** liečených na rakovinu, **Jednorazový finančný príspevok** v hmotnej núdzi, **bezplatné programy v Centrách pomoci LPR Bratislava, Košice, Martin.** Z výnosu Dňa narcisov sa pravidelne realizujú aj aktivity v oblasti **prevencie** a informovanosti verejnosti o predchádzaní onkologickým ochoreniam či už v podobe informačných kampaní, realizácie prednášok pre firmy, školy, vydávania informačných letákov a brožúr pre zdravú verejnosť i pacientov

**Ďakujeme partnerom zbierky**

*„Zbierku takého rozsahu, ako má Deň narcisov, nie je jednoduché zorganizovať. Či už sa koná v uliciach, alebo ju realizujeme náhradnou formou. Nešlo by to bez dobrovoľníkov, na ktorých sa opäť tešíme v budúcom roku. A nešlo by to bez množstva partnerov, ktorí pri nás stoja aj v tejto náročnej dobe. Či už sú to partneri finanční – Nadácia Slovenskej sporiteľne, Metlife, Volkswagen, alebo sú to partneri produktoví či mediálni: DHL Express, Fun rádio, Effectivity, Cromwell, Zásielkovňa a mnohí ďalší – úprimne im všetkým ďakujeme. V tomto roku je naším špeciálnym partnerom pre organizáciu zbierky spoločnosť Tesco. Práve v jeho predajniach získate narcis. Ďakujeme za nasadenie, ochotu, finančné krytie časti nákladov a spoločné zdolávanie prekážok, ktoré sa pri organizácii zbierky naprieč Slovenskom vyskytli.* ***Vážime si a ďakujeme za podporu všetkým partnerov, ktorí pochopili, že rakovina je silný súper a nasadenie pri pomoci ľuďom, ktorí s ňou zápasia, musí byť bez kompromisov – veľké a spoločné.“***

*„Nadácia Slovenskej sporiteľne je hrdým generálnym partnerom Dňa narcisov už od roku 2017 a dnes sme presvedčení, že je táto zbierka ešte dôležitejšia než kedykoľvek predtým. V dôsledku druhý rok trvajúcej pandémie sa problematika onkologických ochorení dostala do úzadia a je nevyhnutné venovať jej opäť náležitú pozornosť a, samozrejme, finančnú podporu. Veríme, že naše partnerstvo môže priamo pomôcť a zároveň inšpirovať čo najviac ľudí, aby sa do zbierky zapojili a uvedomili si jej dôležitosť.“* povedala Barbara Henterová, správkyňa Nadácie Slovenskej sporiteľne.

*„Tak ako je narcis 25 rokov symbolom spolupatričnosti a pomoci onkologickým pacientom, aj Tesco je tu pre svojich slovenských zákazníkov, kolegov a komunity už 25 rokov. Počas štvrťstoročia sme ukázali, že pri nich stojíme v dobrých aj zlých časoch. Som hrdý, že Tesco je partnerom Dňa narcisov a vďaka našim kolegom prinesieme žlté narcisy ľuďom na celom Slovensku, aby sme spoločne podporili onkologických pacientov,“ zdôraznil* ***Martin Kuruc, generálny riaditeľ Tesca na Slovensku*** *a doplnil: „Veľmi sa teším, že vďaka spolupráci s našimi slovenskými dodávateľmi podporíme Deň narcisov aj finančne, a to výťažkom z predaja vybraných produktov“.*

*„Uvedomujeme si, že prevažná väčšina z nás musela a musí za ostatný rok riešiť problémy, aké sme nepoznali. Veľa z nás pocítilo dopad pandémie na zdraví, na vlastnej ekonomickej situácii. Uvedomili sme si, že zdravie je nezaplatiteľná hodnota. My si uvedomujeme, že akákoľvek pomoc je vzácna a užitočná. Veríme, že kto môže, preukáže podporu a pomoc ľuďom, ktorí o svoje zdravie zvádzajú boj s rakovinou bez ohľadu na pandémiu. Ďakujeme predovšetkým v ich mene.“*  ďakuje Eva Kováčová v mene Ligy proti rakovine.

**Kontakty pre médiá:**

**Mgr. Petra Benczyová**

PR manažérka

Tel. číslo: 0915 780 372

Mail: [pr@lpr.sk](mailto:pr@lpr.sk)